Бібліятэкары распавялі, што сёння наведнікамі бібліятэк Мсціслава і раёна з’яўляюцца дзеці, школьнікі, людзі, якія працуюць, а таксама жыхары сталага ўзросту. Дзяцей найперш цікавяць кнігі, што ўваходзяць у школьную праграму па літаратуры, падлеткі выбіраюць фэнтэзі, дарослыя цікавяцца раманамі пра каханне, дэтэктывамі і баевікамі, людзі сталага ўзросту выбіраюць класіку (у тым ліку на беларускай мове), а таксама літаратуру, прысвечаную розным хобі: вязанню, будаўніцтву, садоўніцтву, кулінарыі. Адметна, што ўсе наведнікі бібліятэк з цікавасцю чытаюць газеты і часопісы. Нягледзячы на тое, што дзяцей у бібліятэку ўпершыню прыводзяць бацькі, пры выбары кніг яны прыслухоўваюцца перадусім да меркаванняў сяброў і аднакласнікаў. Школьнікі — самая актыўная група чытачоў і ў той жа час найбольш “праблемная” для бібліятэк: падлеткі і моладзь часта адмаўляюцца ад прапаноў бібліятэкараў, і справядліва сцвярджаюць, што ўсё самае карыснае можна знайсці ў інтэрнэце. Многія актыўныя чытачы з Мсціслава перасталі наведваць бібліятэку, бо набылі “чыталкі” для электронных кніг, але некаторыя з іх вяртаюцца і ўзнаўляюць абанементы, бо папяровыя выданні прызнаюць усё ж лепшымі.